作者:駱賓王
標題:樂大夫輓詞五首
內容:可歎浮生促，籲嗟此路難。丘陵一起恨，言笑幾時歡。蕭索郊埏晚，荒涼井徑寒。誰當門下客，獨見有任安。蒿裡誰家地，松門何代丘。百年三萬日，一別幾千秋。返照寒無影，窮泉凍不流。居然同物化，何處欲藏舟。昔去梅笳發，今來薤露晞。彤騶朝帝闕，丹旐背王畿。城郭猶疑是，原陵稍覺非。九原如可作，千載與誰歸。一旦先朝菌，千秋掩夜臺。青烏新兆去，白馬故人來。草露當春泣，松風向暮哀。寧知荒壟外，吊鶴自裴徊。忽見泉臺路，猶疑水鏡懸。何如開白日，非複睹青天。華表迎千歲，幽扃送百年。獨嗟流水引，長掩伯牙弦。